酬李公擇謝予贈范李猿獐
作者：郭祥正
朝代：宋

paragraphs: 黄獐雄領雌，青猿母抱子。
一落罝網中，城市就生死。
不如圖畫上，山深石泉美。
永無罝網憂，精神自全耳。
愛之寫横軸，容易披案几。
動靜適自感，物我忘表裏。
猶疑跳躑去，毫端詎能止。
易生名獨擅，斯人嗟往矣。
後來稱李范，贈君君勿鄙。
縱令筆未妙，猶勝負塗豕。